Dregið verður í lokakeppni Evrópumóts kvenna í fótbolta í dag en mótið fer fram á Englandi næsta sumar. Opnað verður fyrir miðasölu á leikina eftir dráttinn, en Ísland er á meðal keppnisþjóða mótsins.
Dregið verður í Manchester á Englandi en setningarleikur mótsins fer einmitt fram á Old Trafford þar í borg þann 6. júlí á næsta ári. 16 þjóðir keppa í fjórum riðlum og hefur þeim verið skipt í fjóra styrkleikaflokka. Ísland er í fjórða styrkleikaflokki en röðunin miðast við þrjú síðustu stórmót eða undankeppnir þeirra. Drátturinn er klukkan fjögur í dag og verður hann sýndur beint á ruv.is.
Hvorki gengur né rekur hjá liði Skallagríms í úrvalsdeild kvenna í körfubolta. Liðið tapaði í gærkvöldi sjötta leik sínum í röð í deildinni og nú með 55 stiga mun gegn Njarðvík, 86-31. Skallagrímur hefur tapað öllum sex leikjum sínum með samtals 214 stiga mun, sem gerir tæp 36 stig að meðaltali í leik. Í gærkvöldi tilkynnti stjórn körfuknattleiksdeildar Skallagríms svo að Goran Miljevic myndi láta af störfum sem þjálfari liðsins. Hann tók við í sumar af Guðrúnu Ósk Ámundadóttur. Í hinum leikjum gærkvöldsins vann Keflavík svo Breiðablik með 80 stigum gegn 59 og Fjölnir lagði Grindavík, 89-84. Njarðvík og Keflavík eru efst í deildinni með 10 stig eftir sex leiki, tviemur meira en Valur sem á leik til góða og fjórum meira en Haukar sem eiga tvo leiki til góða. Haukar standa í ströngu þessa dagana í Evrópubikarnum og mætir liðið KP Brno frá Tékklandi ytra í kvöld.
Það er ekki bara hjá Skallagrími sem eru breytingar á þjálfaraliði því Hollendingurinn Ronald Koeman var í gærkvöldi rekinn sem þjálfari fótboltaliðs Barcelona. Eftir tap gegn Real Madrid í El Clasico um helgina töpuðu Börsungar gegn Rayo Vallecano í spænsku deildinni í gærkvöldi, 1-0, og það var dropinn sem fyllti mælinn hjá forráðamönnum félagsins. Liðið hefur aðeins unnið tvo af síðustu sjö deildarleikjum sínum og situr í níunda sæti deildarinnar, þó aðeins sex stigum frá toppliði Real Madrid. Gríðarlegar skuldir eru við það að sliga stórveldi Barcelona og ljóst að þjálfaraskipti bæta enn á vonda fjárhagsstöðu félagsins. Þrátt fyrir allt er þó ákaflega eftirsótt að þjálfa Barcelona og mörg stór nöfn þegar verið nefnd til sögunnar. Líklegastur þykir spænska goðsögnin Xavi Hernandez. Hann lék með Barcelona um áratuga skeið og vann allt sem hægt var að vinna sem leikmaður. Hann hefur stýrt Al Sadd í Katar frá 2019 með góðum árangri.